**Zahra Ali Abdulla** (s. 27. marraskuuta 1965 Mogadishu) on suomalainen, somalialaissyntyinen entinen Helsingin kaupunginvaltuutettu. Koulutukseltaan Abdulla on lähihoitaja ja kätilö. Hän edusti vihreitä Helsingin kaupunginvaltuustossa vuodesta 1997. Maaliskuussa 2015 Abdulla ja Sirkku Ingervo erosivat vihreiden valtuustoryhmästä perustaakseen uuden Punavihreät-nimisen valtuustoryhmän. Abdulla oli Vasemmistoliiton ehdokkaana vuoden 2017 kuntavaaleissa mutta ei tullut valituksi.

Lapsuus, nuoruus ja opiskelu
----------------------------

Somalian lisäksi Abdulla asui ennen kouluikää tätinsä kanssa joitakin vuosia Egyptissä. Yläasteikäisenä hän asui tätinsä kanssa puoli vuotta Nairobissa Keniassa. Abdulla pääsi Unescon stipendin avulla opiskelemaan lääketiedettä Tadžikistanin pääkaupunkiin Dušanbeen, joka tuolloin kuului Neuvostoliittoon. Opinnot keskeytyivät Neuvostoliiton hajotessa, ja Abdulla päätti muuttaa maasta. Somalian sisällissodan vuoksi hän ei kuitenkaan voinut palata kotimaahansa.

Pakolaiseksi
------------

Alun perin Abdulla halusi lähteä Englantiin muttei saanut viisumia ja haki lopulta turvapaikkaa Suomesta parin muun somaliopiskelijan kanssa. Abdulla saapui Suomeen Neuvostoliitosta heinäkuun lopulla 1990. Abdulla asui aluksi Itä-Suomessa, kunnes muutti Helsinkiin vuonna 1993. Hän sai Suomen kansalaisuuden vuonna 1998. Suomen Pakolaisapu ry valitsi vuonna 2003 Abdullan vuoden pakolaisnaiseksi valintaperusteena se, että hän ei ole keskittynyt ajamaan pelkästään pakolaisten asioita vaan on laajemminkin toiminut yhteiskunnassa äitien ja naisten aseman hyväksi.

Politiikka
----------

Somalian sodan alkupäivien aikana joulukuussa 2006 Abdulla antoi tietoa suomalaisille tiedotusvälineille sodan jaloissa olevasta Mogadishusta, jossa hän oli tapaamassa perhettään ja selvittämässä tyttöjen koulutushanketta. Abdulla pääsi palaamaan Somaliasta Suomeen Dubain kautta tammikuun alussa 2007.*lähde?*

Abdulla oli vihreiden Helsingin vaalipiirin ehdokkaana eduskuntavaaleissa 2003 (2 792 ääntä), 2007 (4 198 ääntä) ja 2011 (3 562 ääntä).

Abdulla asuu Helsingin Pukinmäessä, ja hänella on kaksi poikaa ja yksi tytär.

Lähteet
-------

1. ↑  Kanervirta, Anna: Helsinki palkitsi ansioituneita kansalaisia, luottamushenkilöitä ja työntekijöitään *STT*.  12.6.2017. Viitattu 20.2.2020.
2. 1 2 3  Koski, Pirjo: / Abdulla, Zahra (1965–) *Kansallisbiografia-verkkojulkaisu*.  5.1.2010. Helsinki:  Suomalaisen Kirjallisuuden Seura. Viitattu 6.2.2014.
3. 1 2  Minä, Zahra Zahra Abdulla.  Arkistoitu 22.7.2011. Viitattu 4.5.2011.
4. ↑  Laitinen, Joonas: Helsingin poliittiset voimasuhteet horjuvat – kaksi vihreiden valtuutettua karkaa *Helsingin Sanomat*.  25.3.2015. Viitattu 25.3.2015.
5. ↑  Vahvistetut ehdokkaat *Helsingin Vasemmistoliitto*.  7.4.2017.  Arkistoitu 28.12.2019. Viitattu 20.2.2020.
6. 1 2  Venesmäki, Elina: Muuttaja *Ylioppilaslehti*.  10.2.2006. Viitattu 6.2.2014.
7. 1 2  Zahra Abdulla valittu vuoden 2003 pakolaisnaiseksi!  7.3.2003. Helsingin Vihreät.  Arkistoitu 22.8.2013. Viitattu 6.2.2014.
8. ↑  Silfverberg, Anu: Zahra Abdulla Mogadishussa: "Kukaan ei tiedä, kenellä on valta" *Helsingin Sanomat*.  28.12.2006.  Arkistoitu 28.9.2011. Viitattu 25.3.2007.
9. ↑  Helsingin vaalipiiri, ehdokaskohtaiset tulokset *Tulospalvelu – Vaalit*.  13.5.2011. Oikeusministeriö.  Arkistoitu 15.4.2014. Viitattu 4.5.2011.

Aiheesta muualla
----------------

* Puhakka, Sirpa: Kolme tarinaa suomalaisuudesta 1: Zahra Abdullan iso haave oli opiskella lääkäriksi *Kansan Uutiset*.  24.12.2017. Viitattu 20.2.2020.
* Mans Nyberg: "The world begins in your own home" *United Nations High Commissioner for Refugees – UNHCR*.  9.4.2003. Viitattu 20.2.2020. (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |